b'\n_START_ARTICLE_\nMalesian Grand Prix 2014\n_START_SECTION_\nAika-ajot\n_START_PARAGRAPH_\nKauden 2014 toiset aika-ajot ajettiin sateisissa oloissa. Ensimm\xc3\xa4isen osion alku viiv\xc3\xa4styi 50 minuuttia ennen kuin rata oli ajokunnossa. Paalupaikalle ajoi Mercedeksen Lewis Hamilton. Toiseen ruutuun ajoi Red Bullin Sebastian Vettel ja Mercedeksen Nico Rosberg kolmanteen._NEWLINE_Ferrarin Kimi R\xc3\xa4ikk\xc3\xb6nen oli aika-ajojen kuudes. Williamsin Valtteri Bottas ajoi 15. sijalle, mutta sai kolmen l\xc3\xa4ht\xc3\xb6ruudun rangaistuksen Daniel Ricciardon estelemisest\xc3\xa4 ja sen vuoksi putosi l\xc3\xa4ht\xc3\xb6ruudukossa sijalle 18.\n_START_SECTION_\nKilpailu\n_START_PARAGRAPH_\nSergio P\xc3\xa9rez ei l\xc3\xa4htenyt kilpailuun vaihdelaatikkovian takia. Startissa Hamilton piti k\xc3\xa4rkipaikkansa. Nico Rosberg ohitti Vettelin ja nousi toiseksi. My\xc3\xb6s Daniel Ricciardo onnistui ohittamaan Vettelin, mutta saksalainen kuittasi paikkansa parin kierroksen j\xc3\xa4lkeen takaisin. Kilpailun toisella kierroksella Kevin Magnussen rikkoi Kimi R\xc3\xa4ikk\xc3\xb6sen takarenkaan radan ensimm\xc3\xa4isess\xc3\xa4 mutkassa, ja Kimi joutui tulemaan varikolle. Ensimm\xc3\xa4isell\xc3\xa4 kierroksella kolaroineet Lotuksen Pastor Maldonado ja Marussian Jules Bianchi joutuivat keskeytt\xc3\xa4m\xc3\xa4\xc3\xa4n kilpailun alkuvaiheessa._NEWLINE_Kierroksella 41 Ricciardo tuli varikolle sijalta nelj\xc3\xa4. Vasemman eturenkaan kiinnitys kuitenkin ep\xc3\xa4onnistui ja Ricciardo pys\xc3\xa4ytti autonsa varikkosuoralle, josta h\xc3\xa4net ty\xc3\xb6nnettiin takaisin varikkoruutuun. Ricciardo p\xc3\xa4\xc3\xa4si jatkamaan matkaansa, mutta sai varikkos\xc3\xa4hlingist\xc3\xa4 10 l\xc3\xa4ht\xc3\xb6ruudun rangaistuksen Bahrainin osakilpailuun. Pari kierrosta my\xc3\xb6hemmin australialaisen etusiiven ripustukset pettiv\xc3\xa4t, joka johti rengasrikkoon. Ricciardo keskeytti lopulta kilpailun kierroksella 49. Sijoilla seitsem\xc3\xa4n ja kahdeksan ajaneet Williams-kuljettajat k\xc3\xa4viv\xc3\xa4t viimeisill\xc3\xa4 kierroksilla kovaa k\xc3\xa4denv\xc3\xa4\xc3\xa4nt\xc3\xb6\xc3\xa4. Massaa pyydettiin p\xc3\xa4\xc3\xa4st\xc3\xa4m\xc3\xa4\xc3\xa4n takana tuleva Bottas ohi, jotta h\xc3\xa4n voisi viel\xc3\xa4 ohittaa kuudentena ajavan Jenson Buttonin. Massa ei kuitenkaan p\xc3\xa4\xc3\xa4st\xc3\xa4nyt Bottasta ohi. Ferrarin Fernando Alonso onnistui lopussa ohittamaan viel\xc3\xa4 Nico H\xc3\xbclkenbergin ja nousi nelj\xc3\xa4nneksi._NEWLINE_Kilpailun voittoon ajoi Lewis Hamilton, joka saavutti kauden ensimm\xc3\xa4isen hattutemppunsa. Toiseksi ajoi Nico Rosberg ja kolmanneksi Sebastian Vettel. Valtteri Bottas ajoi sijalle 7:n. Kimi R\xc3\xa4ikk\xc3\xb6nen ylsi 12:nneksi.'